‘สหพัฒน์’ขยับหุ้นซัมซุงประกัน
รับต่างชาติถือหุ้นไม่เกิน49% มั่นใจปีนี้เบี้ยแตะ1.6พันล้าน
20 ธ.ค. 2555

รับต่างชาติถือหุ้นไม่เกิน49% มั่นใจปีนี้เบี้ยแตะ1.6พันล้าน
กลุ่มสหพัฒน์ รับเฉียด 40 ล้านบาท เฉือนหุ้นสยามซัมซุง ประกันชีวิต รองรับกฎหมายใหม่ใช้ ก.พ. 2556
นายบุญเกียรติ โชควัฒนา กรรมการผู้อำนวยการและประธานกรรมการบริหาร บริษัท ไอ.ซี.ซี. อินเตอร์เนชั่นแนล หรือกลุ่มสหพัฒน์ เปิดเผยว่า คณะกรรมการบริษัทมีมติเห็นชอบให้ขายหุ้นในบริษัท สยามซัมซุง ประกันชีวิต ให้กับบริษัท ปาร์ค แคปปิตอล โฮลดิ้ง จำนวน 3.85 ล้านหุ้น ราคาหุ้นละ 10 บาท รวมเป็นจำนวนเงิน 38.5 ล้านบาท
ทั้งนี้ เนื่องจากบริษัท ไอ.ซี.ซี. อินเตอร์เนชั่นแนล และบริษัท ปาร์ค แคปปิตอล โฮลดิ้ง มีบริษัท สหพัฒนาอินเตอร์ โฮลดิ้ง เป็นผู้ถือหุ้นรายใหญ่ร่วมกัน ดังนั้นการขายหุ้นครั้งนี้เพื่อเป็นการปรับโครงสร้างการถือหุ้นในบริษัท สยามซัมซุง ประกันชีวิต ซึ่งเป็นบริษัทร่วมทุนอยู่ ให้เป็นไปตามพระราชบัญญัติ (พ.ร.บ.) ประกันชีวิต พ.ศ. 2535 และแก้ไขเพิ่มเติม พ.ร.บ.ประกันชีวิต (ฉบับที่ 2) พ.ศ. 2551 ที่จะมีผลบังคับใช้ในวันที่ 1 ก.พ. 2556 โดยกำหนดให้บริษัทต่างชาติถือหุ้นทั้งทางตรงหรือทางอ้อมรวมกันได้ไม่เกิน 49% 
นอกจากนี้ การขายหุ้นดังกล่าวยังเป็นการสนับสนุนให้บริษัท สยามซัมซุง ประกันชีวิต มีความแข็งแรง สามารถดำเนินธุรกิจได้ตามแผนที่วางไว้ โดยปัจจุบันบริษัท สยามซัมซุง ประกันชีวิต มีทุนจดทะเบียน 760 ล้านบาท มีบริษัท ซัมซุง ประกันชีวิต จากประเทศเกาหลี กลุ่มสหพัฒน์ และธนาคารธนชาต เป็นผู้ถือหุ้นหลัก
นายบัณฑิต เจียมอนุกูลกิจ รองประธานบริหารและประธานเจ้าหน้าที่บริหารการจัดจำหน่ายทุกช่องทาง บริษัท สยามซัมซุง ประกันชีวิต กล่าวว่า ในปีนี้บริษัทจะได้เบี้ยรับรวมตามเป้าที่ 1,653 ล้านบาทอย่างแน่นอน เนื่องจากช่องทางตัวแทนมีการขยายตัวอย่างมาก สามารถสร้างรายได้ในสัดส่วนถึง 80% ส่วนช่องทางประกันกลุ่มได้ 12% และที่เหลือจึงเป็นช่องทางอื่น 
อย่างไรก็ตาม ในปีหน้าบริษัทตั้งเป้าเติบโตให้ได้ไม่น้อยกว่า 30% โดยยังคงใช้ช่องทางตัวแทนเป็นหลัก และตั้งเป้าสร้างตัวแทนใหม่ให้ได้ไม่น้อยกว่า 30% เช่นกัน จากปัจจุบันมี 5,000 คน ซึ่งตัวสินค้าหลักยังเป็นแบบประกันที่ให้ความคุ้มครองประมาณ 60% และประกันออมทรัพย์ 40%